bedriftsutvalg
Store norske leksikon,Samfunn,Arbeid og velferd,Arbeidsliv,Medbestemmelse
Bedriftsutvalg er et råd som er sammensatt av representanter for ledelse og alle kategorier ansatte med formål å samarbeide om effektiv produksjon og størst mulig trivsel for de ansatte. Rådet skal holdes orientert om vesentlige sider ved bedriftens virksomhet, herunder dens økonomi, stilling innenfor bransjen, planer og så videre, men skal ikke behandle lønnsspørsmål eller arbeidstidsspørsmål utover rent generelle drøftelser om systemer.
Ifølge Hovedavtalen LO–NHO (2002) del B, Samarbeidsavtalen, skal bedriftsutvalg opprettes i alle bedrifter med flere enn 100 ansatte. I bedrifter med færre enn 100 ansatte skal bedriftsutvalg opprettes hvis en av partene med tilslutning fra sin organisasjon krever det. Antallet av medlemmer varierer fra 6 til 14, alt etter bedriftens størrelse, og formannen i arbeidernes tillitsmannsutvalg er selvskrevet medlem. Er Hovedavtalens parter på det stedlige planet enige, kan det ved den enkelte bedrift etableres et felles bedriftsutvalg og arbeidsmiljøutvalg. Avdelingsutvalg I tillegg til bedriftsutvalg bør det ifølge avtalen opprettes avdelingsutvalg i bedrifter med flere enn 200 ansatte. Sammensetningen bestemmes ved overenskomst i den enkelte bedrift, men en representant for avdelingsledelsen, arbeidernes hovedtillitsmann ved avdelingen og en representant for avdelingens formenn er selvskrevne. Utvalget behandler etter eget initiativ de samme saksområdene som er bestemt for bedriftsutvalget når disse angår egen avdeling. Spesielt bør rasjonaliseringsspørsmål, daglig drift og planer behandles. Saksbehandlingen bør så vidt mulig skje på grunnlag av produksjonsplaner og budsjetter. Les mer i Store norske leksikon bedriftsdemokrati arbeidslivspolitikk